
Selvstyrets bekendtgørelse om indhandlingsfartøjer, landanlæg og omladning

I medfør af § 43, stk. 1, § 44, stk. 2, § 45, og § 68, stk. 2, Inatsisartutlov nr. 29 af 23. maj 2024 om fiskeri, fastsættes:

Kapitel 1
Anvendelsesområde og definitioner

Anvendelsesområde

  § 1.  Bekendtgørelsen finder anvendelse ved indsættelse af indhandlingsfartøjer, oprettelse af landanlæg og omladning samt modtagelse og afgivelse af forsyninger til søs i forbindelse med erhvervsmæssigt fiskeri med: 
1)  grønlandske og udenlandske fartøjer i Grønlands fiskeriterritorium, 
2)  udenlandske fartøjer, der fisker på grønlandsk kvote uden for Grønlands fiskeriterritorium, og
3)  grønlandske fartøjer, der fisker uden for Grønlands fiskeriterritorium. 
  Stk. 2.  Bekendtgørelsen finder tillige anvendelse, hvor udenlandske fartøjer lastet med ikke tidligere landet fangst anløber en havn i Grønland.
  Stk. 3.  Bekendtgørelsen finder endvidere anvendelse i forbindelse med etablering af landanlæg i Grønland. 

Definitioner 

  § 2.  I denne bekendtgørelse forstås ved: 
1)  ”Indhandling”: Transaktion af fangst mod betaling. 
2)  ”Omladning”: Enhver overførsel, bortset fra overførsel mellem et fartøj og et hjælpefartøj med samme ejer, ikke indhandlet fangst eller produkter deraf fra et fartøj til et andet fartøj, uanset om dette foregår til søs eller i havn.
3)  ”Hjælpefartøj”: Jolle eller slæbejolle, som bistår fiskefartøjet med udsætning og bjergning af redskaber og fangst.
4)  ”Fartøj”: Ethvert transportmiddel til vands eller lands, der benyttes i forbindelse med fiskeri.
5)  ”Indhandlingsfartøj”: Det fartøj, som opkøber fangst af andre fartøjer ved førstehåndsomsætning.  
6)  ”Landanlæg”: Landbaseret fysisk anlæg, som opkøber fangst fra fartøjer ved førstehåndsomsætning eller modtager førstehåndsomsat fangst til videre distribution. 
7)  ”Modtagerfartøj”: Det fartøj, der ved en omladning modtager fangst eller produkter fra et andet fartøj.
8)  ”Donorfartøj”: Det fartøj, der ved en omladning overfører fangst eller produkter til et andet fartøj.
9)  ”Forarbejdning”: Al behandling af fangsten, bortset fra rensning, hovedskæring og isning.
10) ”Forsyninger”: brændstoft, emballage mm. til fortsættelse af fiskeriet og drift af fartøjet.  

Kapitel 2
Indsættelse af indhandlingsfartøjer

  § 3.  Indsættelse af indhandlingsfartøjer kræver skriftlig tilladelse fra den ressortansvarlige Naalakkersuisoq for fiskeri.
  Stk. 2.  Tilladelse til indsættelse af indhandlingsfartøj skal have mindst 1 af følgende formål: 
1)  Indsættelsen sker for at opretholde indhandling i en periode, hvor vedligeholdelsesarbejde på eksisterende landanlæg forhindrer indhandling hertil.
2)  Indsættelsen sker for at sikre indhandling i et område, hvor der er igangsat planlægning og finansiering af byggeri eller udbygning af landanlæg i en by eller bygd, som:
a)  ikke har et landanlæg i forvejen eller har begrænset produktionskapacitet og produktionskapaciteten øges ved byggeriet eller udbygningen, og
b)  afstanden til nærmeste landanlæg væsentligt vanskeliggør indhandling hertil.
3)  Indsættelsen sker for at sikre indhandling i områder, hvor der ikke findes indhandlingskapacitet, og indsættelsen således ikke påvirker indhandling på eksisterende landanlæg.
4)  Indsættelsen sker med henblik på tømning af torskebure (brøndbåde), og idet der efterfølgende sker overførsel af torsk til landanlæg.
  Stk. 3.  Tilladelse, jf. stk. 1, forudsætter, at ansøger kan dokumentere at opfylde de krav, som Inatsisartutlov om fiskeri § 9 stiller til aktører i det erhvervsmæssige fiskeri.	
  Stk. 4.  Tilladelse, jf. stk. 1, forudsætter endvidere at ansøger kan dokumentere, at følgende betingelser er opfyldt for så vidt angår fartøjet, der anvendes som indhandlingsfartøj:
1)  Fartøjet er grønlandsk indregistreret.
2)  Fartøjet har fungerende fartøjsovervågning ombord.
3)  Hvis fartøjet er 24 meter længde over alt (l.o.a.) eller derover, skal fartøjet opfylde kravene i den til enhver tid gældende Selvstyrets bekendtgørelse om bemanding på grønlandske fiskefartøjer.
4)  Fartøjet har det nødvendige udstyr om bord til at kunne registrere fangster fra fiskere, herunder kalibreret vægt, it-system til registrering og rapportering af indhandlede mængder, logbog, produktionsjournal og stuveplan.
5) Fartøjet har tilstrækkelig forarbejdningskapacitet og evne til at opretholde denne kapacitet igennem tilladelsesperioden. 
Stk. 5.  Ansøgeren af tilladelse til indsættelse af indhandlingsfartøj jf. stk. 1 skal sammen med ansøgningen, fremsende en ajourført ejerbog.
  Stk. 6.  Ved behandling af ansøgning af tilladelse til indsættelse af indhandlingsfartøj, jf. stk. 1, skal den ressortansvarlige Naalakkersuisoq for fiskeri inddrage hensyn til:
1) eksisterende indhandlingsanlæg,
2) konkurrencemæssige forhold,
3) beskæftigelsen i området og
4) fiskeri- og forarbejdningskapacitet i området.

  § 4.  I forbindelse med meddelelsen af tilladelse til indsættelse af indhandlingsfartøj, jf. § 3, kan der stilles betingelser vedrørende produktion ombord og vedrørende arter, som kan indhandles.
  Stk. 2.  Tilladelsen skal angive området, i hvilket indhandlingsfartøjet kan operere.
  
  § 5.  Indsættelse af indhandlingsfartøjer må kun finde sted i et område fra kysten og ud til 3 sømil fra basislinjen,
1)  i et afgrænset område angivet med koordinater, og
2)  i en afgrænset periode angivet med datoer, dog maksimalt 12 måneder. Indsættelsen af indhandlingsfartøjet ud over denne periode forudsætter ny tilladelse.
  Stk. 2.  Indhandlingsfartøjet kan alene indhandle regulerede og kvoterede bestande og bifangster ved fiskeri på regulerede og kvoterede bestande. 
  Stk. 3.  Det i henhold til § 3, stk. 1, nr. 1 eller nr. 2 indsatte indhandlingsfartøj skal operere i samme by eller bygd som landanlægget.
  
  Stk. 4.  Tilladelse til indsættelse af indhandlingsfartøjer, jf. stk. 1, nr. 2, må kun meddeles aktører, som kan dokumentere kommunens godkendelser af landanlægsprojektet, jf. § 13.

  § 6.  Et fartøj må ikke være omfattet af en licens til at fiske, samtidigt med at det har tilladelse til at være indhandlingsfartøj eller anvendes til transport fra indhandlingsanlæg til andet landanlæg med henblik på forarbejdning der.  
  Stk. 2.  Skal fartøjet benyttes til fiskeri i den periode, hvor fartøjet er meddelt tilladelse til at være indsat som indhandlingsfartøj, skal fartøjet skifte licens. Fartøjet skal have tom last på tidspunktet for skift af licens. 

  § 7.  Ved chartring af fartøj til brug som indhandlingsfartøj, finder reglerne om chartring af fartøjer til fiskeri i den til enhver tid gældende Selvstyrets bekendtgørelse om licens og kvoter til fiskeri tilsvarende anvendelse. 

Generelle dispensationsbestemmelser

  § 8.  Naalakkersuisut kan midlertidigt og under særlige omstændigheder meddele dispensation fra betingelserne i § 3, stk. 3 og stk. 4 når betingelserne i § 3, stk. 2 er opfyldt, og der ikke forefindes aktører, som opfylder kravene i § 3, stk. 3, henholdsvis at der ikke forefindes fartøjer, som opfylder kravene i § 3, stk. 4.
  Stk. 2.  Dispensationen kan meddeles for en periode på op til 6 måneder, hvorefter der skal forelægges en ny ansøgning og vurdering. 
  Stk. 3.  Den ressortansvarlige Naalakkersuisoq for fiskeri kan stille yderligere krav i forbindelse med meddelelse af dispensation.

  § 9.  Den ressortansvarlige Naalakkersuisoq for fiskeri kan under særlige omstændigheder, herunder særligt ankrings-, is- og vejrforhold, dispensere fra kravet i § 5, stk. 3.  

Dispensation i forbindelse med pionerprojekter

  § 10.  Den ressortansvarlige Naalakkersuisoq for fiskeri kan meddele dispensation fra betingelserne i § 3 stk. 2, stk. 4, nr. 1 og § 5 stk. 1 og 2, hvis det vurderes at et projekt varigt vil bidrage positivt til biologisk og økonomisk bæredygtig udnyttelse af den pågældende bestand. 
  Stk. 2.  Den ressortansvarlige Naalakkersuisoq for fiskeri kan fastsætte yderligere vilkår for tilladelsen efter stk. 1.

Ansøgning

  § 11.  Ansøgning om tilladelse til indsættelse af indhandlingsfartøj, skal indgives til den ressortansvarlige Naalakkersuisoq for fiskeri. 
  Stk. 2.  Ansøgere skal anvende det ansøgningsskema, som den ressortansvarlige Naalakkersuisoq for fiskeri henviser til.

Kapitel 3
Oprettelse af landanlæg 

  § 12.  Tilladelse til oprettelse af nye landanlæg og til indsættelse af nye ejere forudsætter, at ansøger opfylder følgende krav:
1)  Ansøger skal være oprettet i CVR-registeret.
2)  Der skal foreligge godkendt arealtildeling fra den pågældende kommune til oprettelse af landanlæg.
[bookmark: _Hlk175837590]3)  Ansøger skal være i besiddelse af et revisorgodkendt budget til helårsdrift af fabrikken. 
4)  Ansøger skal have en bekræftelse fra Nukissiorfiit på sikring af el- og vandforsyning til anlægget.
  Stk. 2.  Der skal foreligge dokumentation for, at ansøger er bekendt med vilkårene for indretningen af virksomheden til fødevareproduktion med henblik på opnåelse af autorisation og eksporttilladelse.

  § 13.  Kommuner, der meddeler godkendelse af oprettelse af landanlæg, skal straks herefter meddele den ressortansvarlige Naalakkersuisoq for fiskeri, at der er tildelt godkendelse til oprettelse af landanlæg. I den forbindelse meddeles produktionskapacitet for de arter, som forventes indhandlet.
  Stk. 2.  Før landanlægget modtager fangster, skal ansøger informere kommunen og den ressortansvarlige Naalakkersuisoq for Fiskeri om at anlægget er klart til at indhandle.
  Stk. 3.  Landanlæg jf. stk. 2 skal registreres af den ressortansvarlige Naalakkersuisoq for fiskeri. 

Kapitel 4 
Omladning

  § 14.  Omladning samt modtagelse og afgivelse af forsyninger i Grønlands fiskeriterritorium, samt Grønlandske fartøjers omladninger og modtagelse af forsyninger uden for Grønlands fiskeriterritorium kræver skriftlig tilladelse fra den ressortansvarlige Naalakkersuisoq for fiskeri jf. § 16.  

  § 15.  Der kan kun gives tilladelse til omladning og modtagelse og afgivelse af forsyninger  jf. § 14 ved særlige omstændigheder, som:
1)  Motorproblemer og
2)  andre funktionsproblemer ombord på donorfartøjet, der gør det ude af stand til at lande eller opbevare fangsten.   

  § 16.  Ansøgning om tilladelse til omladning samt modtagelse og afgivelse af forsyninger skal indgives til den ressortansvarlige Naalakkersuisoq for fiskeri. Ansøgere skal anvende det ansøgningsskema, som den ressortansvarlige Naalakkersuisoq for fiskeri henviser til. 
  Stk. 2.  En ansøgning om tilladelse til omladning skal indeholde:
1)  En begrundelse for ansøgningen.
2)  Angivelse af donorfartøjet ved radiokaldesignal, havnekendingsnummer og IMO-nummer.
3)  Angivelse af modtagerfartøjet.
4)  Angivelse af den forventede position og det forventede dato og tidspunkt, omladningen vil finde sted. 

  § 17.  Omladning mellem 2 udenlandske fartøjer er ikke tilladt i Grønlands fiskeriterritorium, jf. dog stk.2.
  Stk. 2.  Der kan meddeles tilladelse til omladning mellem 2 udenlandske fartøjer i særligt udvalgte havne. Disse havne skal være autoriserede til omladning i NEAFC og NAFO i henhold til reglerne herom i henholdsvis NEAFC Scheme of Control and Enforcement og NAFO Conservation and Enforcement Measures (CEM).

  § 18.  Ansøgning om tilladelse til omladning, afgivelse og modtagelse af forsyninger skal udover oplysninger om, hvilke havne skal anvendes til omladningen, indeholde angivelse af de præcise arter og mængder, der skal omlades.
  Stk. 2.  Udenlandske fartøjer skal være autoriseret til omladning i NEAFC og NAFO i henhold til reglerne herom i henholdsvis NEAFC Scheme of Control and Enforcement og NAFO Conservation and Enforcement Measures (CEM).
  Stk. 3.  For udenlandske fartøjer vedlægges tilladelse fra relevante myndigheder fra fartøjets flagstat. 
  Stk. 4.  For udenlandske fartøjer skal ansøger sammen med ansøgningen sende nedenstående fartøjsdokumentation for dette fartøj, uanset om det er donor- eller- modtagerfartøj:
1)  Farvefoto af fartøjet
2)  IMO-nummer
3)  Kopi af nationalitetsbevis
4)  Kopi af målebrev
5)  Bekræftelse fra flagstaten, at fartøjets Fartøjsovervågningsenhed (FOE-anlæg) fungerer, og at fartøjets positioner kan fremsendes til GFJK’s Fartøjsovervågningscenter (FOC). 

Kapitel 5
Meddelelser

  § 19.  Meddelelser vedrørende forhold i denne bekendtgørelse offentliggøres af den ressortansvarlige Naalakkersuisoq for Fiskeri, herunder på Naalakkersuisuts hjemmeside.

Kapitel 6 
Foranstaltninger 

  § 20.  Der kan idømmes bøde og konfiskation efter reglerne i Kriminallov for Grønland til den, der: 
1) indsætter indhandlingsfartøj uden tilladelse hertil, jf. § 3, stk. 1, 
2) foretager indhandling i strid med § 5, stk. 2,
3) driver fiskeri uden at have skiftet licens, jf. § 6, stk. 2, 1. pkt.,
4) skifter licens uden at have tom last, jf. § 6, stk. 2, 2. pkt.,
5) overtræder § 7,
6) foretager omladning uden tilladelse hertil, jf. § 14,
7) der sker omladning mellem 2 udenlandske fartøjer uden tilladelse, jf. § 17, stk. 1 eller
8) overtræder forskrifter, pålæg, beslutninger truffet og vilkår fastsat af Naalakkersuisut i henhold til denne bekendtgørelses § 4, stk. 1 og 2, § 8, stk. 3, § 10, stk. 2.

Kapitel 7
Ikrafttrædelse

  § 21.  Bekendtgørelsen træder i kraft den 1. september. xxx 2026. 



Grønlands Selvstyre, den xx. xxx 2026



Peter Borg
Naalakkersuisoq for Fiskeri, Fangst, Landbrug og Selvforsyning



/Emanuel Rosing

